Sefela sa Difela 1 | Beibele Inthaneteng | Phetolelo ya Lefase le Lefsa
Sefela sa Difela 1:1-17
1 Kopelo e phalago tšohle+ ya Solomone še:+
2 “A a nkatle ka katlo ya molomo wa gagwe,+ gobane dipontšho tša gagwe tša lerato di phala beine.+
3 Makhura ao o tlolago ka ona+ a nkga bose. Leina la gago le etša makhura ao a tšholotšwego.+ Ke ka baka leo basetsana ba go ratilego.
4 Nkgoge ke sepele le wena;+ a re kitime. Kgoši e ntsentše ka diphapošing tša yona tša ka gare!+ A re thabe re hlalale. A re bolele ka dipontšho tša gago tša lerato go feta go bolela ka beine.+ Basetsana ba go ratile ka ge seo se go swanetše.+
5 “Hee lena barwedi ba Jerusalema,+ nna ke mosetsana yo moswanyana, eupša ke yo mobotsana bjalo ka ditente tša Kedara,+ le bjalo ka diseila tša ditente+ tša Solomone.
6 Le se ke la mpona boswana, ka gobane ke fišitšwe ke letšatši. Barwa ba mma ba nkgalefetše; ba mpeile gore ke be mohlokomedi wa dirapa tša merara, gaešita le ge serapa sa ka sa merara+ seo se bego se nkana hlogo ke sa ka ka se hlokomela.
7 “Hee wena yo moya wa ka o go ratilego,+ mpotše moo o dišetšago+ gona le moo mohlape wa gago o robalago gona mosegare wa sekgalela. Ke re’ng ke swanetše go ba bjalo ka mosadi yo a apareditšwego ke manyami gare ga mehlape ya badirišani ba gago?”
8 “Wena yo botsebotse gare ga basadi,+ ge e ba o sa go tsebe, itshepelele o latele mehlala ya mohlape gomme o fudiše diputšanyana tša gago go bapa le ditente tša badiši.”
9 “Wena kgarebe ya ka,+ ke go swantšhitše+ le pere ya ka ya tshadi dikoloing tša Farao.
10 Marama a gago ke a mabotsana gare ga meriri ya gago e logilwego, molala wa gago ke o mobotsana ge o rwele dipheta.+
11 Re tla go direla maseka+ a gauta le dipheta tša silifera.”
12 “E tla re ge kgoši e dutše tafoleng ya yona ya thetebudi gwa kwala monkgo o mobosana+ wa setlolo sa ka sa go nkgiša bose sa narede.+
13 Moratiwa wa ka o ntshwanela le mokotla wa senkgišabose sa mira;+ bošego o tla robala sehubeng+ sa ka.
14 Moratiwa wa ka o ntshwanela le lešihla la matšoba a sehlašana sa mohenna,+ gare ga dirapa tša merara tša Ene-gedi.”+
15 “Bona gore o yo mobotsana bjang wena kgarebe ya ka!+ Bona gore o yo mobotsana bjang! Mahlo a gago ke a maeba.”+
16 “Bona gore o yo mobotsana bjang+ wena moratiwa wa ka, e bile o a ratega! Le gona bolao+ bja rena bo dirilwe ka mahlare.
17 Dikota tša ntlo ya rena e botse ke tša metsedara,+ dikota tša rena tša go rulela tšona ke tša dihlare tša mejunipere.
Sefela sa Difela 1
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D22%26Chapter%3D1%26wtlocale%3DSE%26srcid=share⊂ject=Bala Beibele Inthaneteng